CELEX: E2020J0016
Language: el
Date: 2021-11-23 00:00:00
Title: Αποφαση του Δικαστηριου της 23ης Νοεμβρίου 2021 στην υπόθεση E-16/20 Q κ.λπ. κατά νορβηγικής κυβέρνησης, εκπροσωπούμενης από το δευτεροβάθμιο όργανο εξέτασης υποθέσεων μετανάστευσης (Utlendingsnemnda – UNE) (Διατήρηση του δικαιώματος διαμονής – Θετό τέκνο, υπήκοος κράτους του ΕΟΧ – Παράγωγα δικαιώματα γονέα υπηκόου τρίτης χώρας που έχει την επιμέλεια – Κατάχρηση δικαιώματος – Εικονικός γάμος – Κανονισμός (ΕΕ) αριθ. 492/2011 – Οδηγία 2004/38/EK) 2022/C 69/11

10.2.2022   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 69/11
            
         
      ΑΠΟΦΑΣΗ ΤΟΥ ΔΙΚΑΣΤΗΡΙΟΥ
      της 23ης Νοεμβρίου 2021
      στην υπόθεση E-16/20
      Q κ.λπ. κατά νορβηγικής κυβέρνησης, εκπροσωπούμενης από το δευτεροβάθμιο όργανο εξέτασης υποθέσεων μετανάστευσης (Utlendingsnemnda – UNE)
      
         
            (Διατήρηση του δικαιώματος διαμονής – Θετό τέκνο, υπήκοος κράτους του ΕΟΧ – Παράγωγα δικαιώματα γονέα υπηκόου τρίτης χώρας που έχει την επιμέλεια – Κατάχρηση δικαιώματος – Εικονικός γάμος – Κανονισμός (ΕΕ) αριθ. 492/2011 – Οδηγία 2004/38/EK)
         
      
      (2022/C 69/11)
      Στην υπόθεση E-16/20, Q κ.λπ. κατά νορβηγικής κυβέρνησης, εκπροσωπούμενης από το δευτεροβάθμιο όργανο εξέτασης υποθέσεων μετανάστευσης (Utlendingsnemnda – UNE) — ΑΙΤΗΣΗ προς το Δικαστήριο βάσει του άρθρου 34 της συμφωνίας μεταξύ των κρατών της ΕΖΕΣ για τη σύσταση Εποπτεύουσας Αρχής και Δικαστηρίου, υποβληθείσα από το πρωτοβάθμιο δικαστήριο του Όσλο (Oslo tingrett), όσον αφορά την ερμηνεία της οδηγίας 2004/38/ΕΚ του Ευρωπαϊκού Κοινοβουλίου και του Συμβουλίου, της 29ης Απριλίου 2004, σχετικά με το δικαίωμα των πολιτών της Ένωσης και των μελών των οικογενειών τους να κυκλοφορούν και να διαμένουν ελεύθερα στην επικράτεια των κρατών μελών, για την τροποποίηση του κανονισμού (ΕΟΚ) αριθ. 1612/68 και την κατάργηση των οδηγιών 64/221/ΕΟΚ, 68/360/ΕΟΚ, 72/194/ΕΟΚ, 73/148/ΕΟΚ, 75/34/ΕΟΚ, 75/35/ΕΟΚ, 90/364/ΕΟΚ, 90/365/ΕΟΚ και 93/96/ΕΟΚ, και ιδίως το άρθρο 7 παράγραφος 1 στοιχείο β), το άρθρο 12 παράγραφος 3 και το άρθρο 35, το Δικαστήριο, συγκείμενο από τον πρόεδρο Páll Hreinsson (εισηγητή δικαστή) και τους δικαστές Per Christiansen και Bernd Hammermann, εξέδωσε απόφαση στις 23 Νοεμβρίου 2021, το διατακτικό της οποίας έχει ως εξής:
      
                  1.
               
               
                  Το τέκνο υπηκόου κράτους του ΕΟΧ ο/η οποίος/-α εργαζόταν προηγουμένως σε άλλο κράτος του ΕΟΧ και ο/η γονέας υπήκοος τρίτης χώρας που έχει την επιμέλεια του εν λόγω τέκνου αντλούν δικαίωμα διαμονής βάσει του άρθρου 10 του κανονισμού (ΕΕ) αριθ. 492/2011 του Ευρωπαϊκού Κοινοβουλίου και του Συμβουλίου, της 5ης Απριλίου 2011, που αφορά την ελεύθερη κυκλοφορία των εργαζομένων στο εσωτερικό της Ένωσης. Αυτό ισχύει ανεξάρτητα από το αν το τέκνο είναι κοινό τέκνο του/της υπηκόου κράτους του ΕΟΧ και του/της συζύγου ή αν το τέκνο ανήκει μόνο στον/στη σύζυγο.
               
            
                  2.
               
               
                  Το τέκνο που είναι κατιόν μόνον του/της συζύγου, υπηκόου τρίτης χώρας, του/της υπηκόου κράτους του ΕΟΧ, στον/στην οποίο/-α χορηγήθηκε δικαίωμα διαμονής βάσει του άρθρου 10 του κανονισμού (ΕΕ) αριθ. 492/2011 μέσω του/της υπηκόου κράτους του ΕΟΧ ως προσώπου αναφοράς, διατηρεί το εν λόγω δικαίωμα διαμονής ακόμη και αν ο/η υπήκοος κράτους του ΕΟΧ έχει υποβάλει αίτηση διαζυγίου από τον/την γονέα του εν λόγω τέκνου.
               
            
                  3.
               
               
                  Σε περίπτωση που οι αρχές κράτους του ΕΟΧ διαπιστώσουν ότι ο γάμος μεταξύ υπηκόου κράτους του ΕΟΧ και υπηκόου τρίτης χώρας συνιστά εικονικό γάμο, το κράτος του ΕΟΧ μπορεί να λάβει όλα τα αναγκαία μέτρα για να αρνηθεί, να παύσει ή να ανακαλέσει δικαιώματα που απορρέουν από την εν λόγω κατάχρηση. Ωστόσο, τα μέτρα αυτά πρέπει να είναι αναλογικά και να υπόκεινται σε διαδικαστικές εγγυήσεις.